text: Тетрисът става на игрален филм
  забавно Тетрисът става на игрален филм
  Ранният "Тетрис" (1984)
  © Tetris.com
  Любимото ни редене на тухлички ще бъде пренесено на киноекрана от създателите на "Смъртоносна битка"
  Новината бе оповестена от Threshold Entertainment, които през 90-те превърнаха видеоиграта Mortal Kombat в два филма - "Смъртоносна битка" и едноименното му продължение, донесли над 100 млн. долара приходи.
  Задачата им този път е доста по-трудна, тъй като тетрисът е пъзел, който няма нито сюжет, нито герои. Отсега обаче е ясно, че жанрът на филма ще е научна фантастика, при това от най-епичните, а самите тухлички са само върхът на "огромен междугалактически айсберг".
  Видеоигри са били екранизирани и преди: "Принцът на Персия" с Джейк Гиленхал, Tomb Raider с Анджелина Джоли, "Сайлънт хил" и "Смъртоносна битка" са само някои от примерите.
  Фотогалерия: Различните лица на Лара Крофт
  Най-голям успех във времето има поредицата "Заразно зло" / Resident Evil, която Мила Йовович реализира със съпруга си Пол Андерсън (режисьор и на "Смъртоносна битка"). Заради новата й бременност това лято бяха отложени снимките на шестия, последен филм, озаглавен Resident Evil: The Final Chapter.
  Предишният "Заразно зло" - "Възмездие", излезе през 2012 г.
  По-рано тази година неочакван успех постигна "Лего: Филмът", чието продължение е планирано за 2017 г. Сега студията "Уорнър брос" се кани да филмира и играта Minecraft, закупена неотдавна от "Майкрософт" за 2,5 млрд. долара.
  Киноверсията на "Тетрис" се осъществява съвместно с компанията, която държи правата върху играта. Според някои наблюдатели обаче далеч по-интересен би бил един биографичен филм на тема как творението на Алексей Пажитнов, появило се в Съветския съюз през 1984-та, успява да прескочи Желязната завеса.